กิตติชัย เตชะงามเลิศ ถ้าจะซื้อบ้านต้องซื้อปีนี้
&#8220;กิตติชัย เตชะงามเลิศ&#8221; กรรมการผู้จัดการ บริษัท โฮม พร็อพเพอร์ตี้
30 ต.ค. 2565

“กิตติชัย เตชะงามเลิศ” กรรมการผู้จัดการ บริษัท โฮม พร็อพเพอร์ตี้
โดย..เจียรนัย อุตตะมะ 
บริษัทซื้อขายอสังหาริมทรัพย์ และนักลงทุนรายใหญ่ในตลาดหลักทรัพย์แห่งประเทศไทย (ตลท.) ให้คำแนะนำสำหรับผู้ที่ต้องการซื้อที่อยู่อาศัยว่า ควรตัดสินใจซื้อปีนี้ เพราะหากรีรอจนถึงปีหน้าราคาจะสูงขึ้นมาก ทั้งต้นทุนค่าก่อสร้าง วัสดุก่อสร้าง รวมถึงค่าแรงงาน เพราะภายหลังน้ำลดจะมีความต้องการซ่อมแซมบ้าน
หลักในการเลือกซื้อ 
ประการแรก สำหรับคนที่ยังลังเลว่าจะซื้อบ้านหรือทาวน์เฮาส์ชานเมือง ควรจะตัดสินใจซื้อคอนโดมิเนียมในเมือง เพราะแม้ว่าจะประสบอุทกภัยก็ยังสามารถอาศัยอยู่ได้ 
ประการที่สอง เขตทำเลไหนน้ำไม่ท่วมจะได้รับความสนใจสูง คือ แนวรถไฟฟ้าและรถไฟฟ้าใต้ดิน ที่แม้ว่าน้ำท่วมแรงก็ยังไม่ได้รับผลกระทบ
ประการที่สาม ไม่ควรจำกัดว่าเป็นคอนโดมิเนียมใหม่ อาจเป็นคอนโดมิเนียมเก่าที่มีการบำรุงรักษาดีอาจได้ราคาถูกกว่ากันเกือบ 50%
“ยกตัวอย่างคอนโดมิเนียมในซอยประสานมิตร (สุขุมวิท 23) ระหว่าง Prestige ที่เป็นคอนโดมิเนียมใหม่ราคา 1.1 แสนบาทต่อตารางเมตร กับ Wind คอนโดมิเนียมเก่าราคาตารางเมตรละไม่ถึง 5 หมื่นบาท พื้นที่ 100 ตารางเมตร คอนโดมิเนียมแรกใช้เงินซื้อถึง 12 ล้านบาทต่อยูนิต ขณะที่คอนโดมิเนียมเก่าใช้เงินเพียง 5 ล้านบาท ถ้าซื้ออยู่เองควรเลือกตึกเก่าซ่อมแซมดี”
ประการที่สี่ ก่อนซื้อคอนโดมิเนียม หากเป็นคอนโดมิเนียมเก่าให้สำรวจตึกข้างนอก ข้างใน และประเมินว่าราคาถูกกว่าคอนโดมิเนียมใหม่แค่ไหน หากถูกกว่า 40% ขึ้นไป และตึกเก่าสภาพดีควรซื้อตึกเก่าดีกว่า
สำหรับธุรกิจซื้อขายบ้านของบริษัท โฮม พร็อพเพอร์ตี้ ปัจจุบันให้ผลตอบแทน 1020% ต่อ 5 เดือน จากเดิม 40% จากช่วงเริ่มต้นเมื่อปี 2544 เนื่องมาจากคู่แข่งขันที่มากขึ้น เพราะใช้เวลาขายนานขึ้น ปัจจุบันบริษัทนี้มีที่อยู่อาศัยในมือ 4050 ยูนิต จากจุดเริ่มต้นเพียง 34 ยูนิต
ทำเลที่อยู่อาศัยในพอร์ตบริษัทนี้อยู่ใจกลางกรุงเทพฯ ทั้งทาวน์เฮาส์และคอนโดมิเนียมย่านลาดพร้าว นวมินทร์ แจ้งวัฒนะ งามวงศ์วาน พระราม 3 เจริญกรุง สุขุมวิท สุรวงศ์ และสามย่าน
เขาบอกว่า ทาวน์เฮาส์ย่านลาดพร้าวขายเร็วมาก แต่ถ้าเป็นคอนโดมิเนียมต้องอยู่บริเวณถนนสุขุมวิท สุรวงศ์ และสามย่าน
อสังหาริมทรัพย์ในมือเหล่านี้ส่วนใหญ่ได้มาจากการประมูล ที่มักเผชิญอุปสรรคเรื่องการฟ้องร้องให้ผู้อยู่อาศัยย้ายออก ซึ่งมี 4 ยูนิตที่เจอปัญหานี้ ซึ่งต้องใช้เวลานานถึง 23 ปี และกฎหมายในเรื่องนี้เอื้อต่อผู้อยู่อาศัย เพราะต้องชนะคดีทั้งสามศาล คือ ศาลชั้นต้น ศาลอุทธรณ์ และศาลฎีกา
อย่างไรก็ตาม ผู้อยู่อาศัยบางรายก็ยอมย้าย โดยบริษัทยอมจ่ายค่าขนย้าย
“กิตติชัย” แนะนำนักลงทุนซื้อขายอสังหาริมทรัพย์หน้าใหม่ว่า ต้องมีเงินทุนขั้นต่ำ 5 ล้านบาท เผื่อขายไม่ได้ราคาที่ต้องการ
“ขั้นต่ำ 5 ล้านบาท ถือว่าน้อย เดี๋ยวนี้ทาวน์เฮาส์ 1 ยูนิต ก็กว่า 1 ล้านบาทแล้ว เหลือเงินในมืออีกกว่า 3 ล้านบาท เผื่อค้างในพอร์ตนาน 2 ปี ขายไม่ได้ การซื้อขายอสังหาริมทรัพย์ไม่คล่องตัวเหมือนเล่นหุ้น”
ด้านการลงทุนในหุ้น มองว่า ในระยะสั้นหุ้นขึ้นมามากแล้วจากจุดต่ำสุด 855 จุด มาถึงปัจจุบัน 993 จุด ขึ้นมาเกือบ 20% ไม่ควรรีบซื้อ สำหรับนักลงทุนที่ถือหุ้นอยู่แล้วหากราคาขึ้นและเห็นว่าไม่ถูกอีกต่อไปแล้ว ถ้าเทียบปัจจัยพื้นฐานควรขายทำกำไร รอราคาอ่อนตัวแล้วค่อยซื้อกลับ